George Sand

Amantine Aurore Lucile Dupin ba 01/07/1804 koe Paris koblir, vey Maurice Dupin is Sophie Delaborde. Gadikye, pomarafayik ke Murat sersik, tiyir nazbeik ke Marie-Aurore de Saxe, miv foredonenikya ke Maurice de Saxe tcodik. Bak 1808, moi awalkera ke Maurice Dupin, nope okollubera, Aurore pu veygadikya bam zo odiar, do fure adomtara. Acum koe yasafa waba koe Nohant koe Indre utca, pasusa va Dupin W-ya atriyir. Soe koe Paris poke gadikya konakviele di jonvieler.

Taneon odiayan pu obranyara ke tavesik, Deschartres, Aurore ko Augustin xida koe Paris bak 1818 azon zo kobemar. Bak 1819, warlon deoner. Awalkera ke veygadikya bak 1821 gu inafa adomtara gire zvaker. Ta ilfira va jontika evodara icde intafa enipa, ba 17/09/1822 Aurore va François-Casimir Dudevant, nazbeik ke satcik is rokopadobanik, pokion kakeveyen, kurer.

Bata kurera tir pestakafa rodjera, damo nazbalara ke toloy nazbeik, Maurice ba 30/06/1823 az Solange bak 1828. Bantelya ostik rotir tir nazbeik ke Stéphane Ajasson de Grandsagne, oluamik ke monexo konakaksaton skedegan gan Aurore. Bak 1830 milgamikya va sanlerddaf Jules Sandeau, fure tufertawes, dere rungruper. Aurore va finera ke kurenikye isu turwira seotar nume wal Nohant is Paris batvielu di ugalpakar. Bam va Jules Sandeau, rokopavayas koe kelu, bak radimifa tanda katrasir.

Sin koe kraba koe 31 ke Seine-Saint-Germain nuda az 25 ke Saint-Michel etol belcon vistaled. Jules Sandeau tir suterotaf bitonik. Toloy fertik va Le Commissionnaire taneaf berpot, belcon suteyen sanegad. Azon va Rose is Blanche. Ban grabom yolton gu Jules Sand zo sugdar. Bak radimifa tanda, Aurore Dudevant va Indiana, va renaberpot pwadesa va rupa ke kurejeyena yikya, awisa yolton gu G. Sand antion sutelar. Nekev beyolakolapa ernigusa koe Paris is kalkerelesa, bat berpot va kiewatcapa gruper. Bak 11-aksat ke 1831, Valentine Berry taneaf berpot va George Sand sutesikyolt. In do Revue des Deux Mondes virda ta sutelara va ugalda toz dokobar. Ba 29/05/1836, koe batyonu sutepenu bu, va amlit gazas valeve kepaita is kultos ke kurerafa blira bam ranker. Sutesik do konak koredik ke suterotafa is yambafa tamava, tulon Saint-Beuve malyopasik is Marie Dorval wenyusik ikz- va int dere gluyar.

Bak teveaksat ke 1833, katecton gu sielestura katanasa va dokobasikeem ke virda, in va Alfred de Musset kakever. Ba 12 ke santoleaksat sin ta pestakevafa koyara van Italia belcon mallapid. Dositon gu Stendhal kazokeves va Civitavecchia is inafa ikapermeba, Sand is Musset va Rhône krant kan tota titlapid aze koe Venezia di inkewed. Bam Musset ve akoleper. Bak pereaksat, George Sand va Venezia tere bulur, arti rezactafa is skeusafa jonvielera nekev soe mustucama yoke konaka waldafa coera. Tena ke tanda ostik tir wal Alfred de Musset is George Sand dem joara is tolnepalera. Inya va ar fertik, va Pagello italiaf kurmik selayas va akola ke sutesikye koe Venezia, skedegar. Solparsara batdume re mea zo taruter.

Bak bat konak aksat dem renarafa skeura, George Sand va sanegara jonkar : va Lélia az Le Secrétaire intime az tere Jacques. Sutesik, trasis kan dolera va yona intafa neva va vrebafa erbafa volruptesuca va rena konakilar, va int kanon eruson icde favluca ke kurera. Ba 19/08/1834 ko Nohant, antaf dimdenlapir. Bam bifapa vile inafa ayikyafa blira sokir : Aurore Dupin kan erkey va solparsara gu kurenik seotar. Ware pegaf gu koyara, George Sand va arak ke 1836 tanda koe Swiza, dositon gu Franz Liszt lexasik is Marie d'Agoult azon jonvieler. Warzaf berpot, vergumveltkiraf gu Simon, fure awir, aze Mauprat bak 1837.

Bak teveaksat ke 1838, warzafa renara do Fryderyk Chopin bokar. Mali saneaksat koe Balears tursia sin belcon jonvieleped. Dim Nohant, toloy fertik va sintafa tigira wal Paris is winka is tolongafa blira do nazbeikeem ke George Sand grustad. In wan suter. Le Compagnon du Tour de France, nega mal nuca re gluyasa va Sand gu Agricol Perdiguier, teni 1840 awir. Azon tid Pauline bak 1841, az Consuelo bak 1842. Az Le Meunier d'Angibault bak 1845 az tere La Mare au diable bak 1846. Solange nazbeikya va Auguste Clésinger balumasik bak 1847 kurer. Ba 28 pereaksat ke bata tanda, George Sand pu Fryderyk Chopin maner va twa dem bat tenaf ravlem : "Done nikye".

Dare, koswan gan intafa skedara do konak seltevaf trakusik ( Leroux ik Cabet ikz- ), George Sand va feleba al lwiyir, reduson va La Revue indépendante az L'Éclaireur de l'Indre. Ba 1 bareaksat ke 1848, sutesik koe Paris re tigir, yoteson va Toleafe Sokasane, dositon gu Louis Blanc nik is Alexandre Ledru-Rollin. Kaiki redura va La Cause du Peuple fela, va sutelara va Liday ke Sokasane paker ise va konak aktom dere sanegar : va Pu kulikeem, Izva va Franca sutena dukalina gan Blaise Bonnin.... Wori kategirevaf tazuk naran gan warzafa vertuma va George Sand awuzar. Moi rodjera ke exaksa ba 15 alubeaksat ke 1848 is Aluboy Viel ke Teveaksat, in dim Nohant fure tigir, kalbuluson va gaderopaxo.

Sutesik gan griawira ke Marie Dorval wenyusik azu ke Fryderyk Chopin savsaf fertik zo vanolapar. Bak radimifa tanda va Wenyama ke Nohant inkena koe dotcxe ke yasafa waba ektudar. Sanegara va François le Champi bak 1847 azu va La Petite Fadette bak 1848 sokid. Bak 1850, in va Alexandre Manceau gretcasik, va nik ke nazbeikye vanpiyis suteptik, toz skedegar. Miledje Clésinger exoma bak 1854 solparsawer, Jeanne sinafa nazbeikya mulufter. George Sand gire zo tugabentar. Va koyara ko Italia gorar, djumilfison va bat aldoas alpoz vanpiyis vieleaca.

Bak yona kaikifa tanda, grabomeem ke George Sand gire kerdelarur. Radimi dulapera va renarafa skedara, aze iskedason va tawadayaf berpot, in va int gu italiaf setikereem re koswar, koe La Daniella nega sanegana bak 1857. Va intafa Izva ke jinafa blira bokayana bak 1854 dere wan sutelar. Azon berpotap va "seila is dug", vergumveltkiraf gu Ces Beaux messieurs de Bois-Doré az dere Elle et lui bak 1859 koe La Revue des Deux Mondes virda awid. Ban ironokaf grabom tir brudira va skeusafa renara va Alfred de Musset sure awalkes. George Sand va sanegara va yona wenyaxa dere ektudar.

Sutesik va konaka winkafa koyara batugale askir. Jonvielera koe Auvergne va Jean de la Roche bak 1859 az Le Marquis de Villemer, neciaf rekodaf rezatc sanegan bak 1860, pu in koswar. Voxen bak muvugal ke bana tanda, George Sand akoleper. Batdume koe Tamaris poke Toulon konakedje soker. Tamaris ostik tir vergumvelt ke moion sanegan berpot. Azon di tir Mademoiselle La Quintinie, tizon kevujevaf grabom sutelan bak 1863 nekis va yona skeusafa kategira vanmiae vileem. Bak radimifa tanda, sutesik is Alexandre Manceau dositik va inkewera koe Palaiseau gorad.

Bak 1865, toleaf grabom koswayan gan provencafa xuta, La Confession d'une jeune fille, awir. George Sand koe Croisset poke Gustave Flaubert dogoleyen mali tolda azon jonvieler. Sutesik, dan va yon reyunik ke 2 ke santoleaksat dare al pomayar, do in va "sielestura Magny" ostik paker, katrasison aname azega ke parisafe voltaxe va konak sutesikap ke sare : Ernest Renan ik Sainte-Beuve ik Jules Goncourt iku Edmond. Warzaf krent radimifid, tulon Yon reiz ke veygadikya vankolana pu nazbeikyeem, taneafa karba awisa bak 1873.

George Sand ba 8 teveaksat ke 1876 koe Nohant lanyeyafa riyuwera mulufter. Sutesik va lo lerd-sanoy berpot koe yasafa waba zo kotawar.

|style="vertical-align: top;"|

|}

Sand (George)
Sand (George)
Sand (George)
*
Sand (George)